Document ID: 32010D0017

KOMISSION PÄÄTÖS,
tehty 29 päivänä lokakuuta 2009,
Euroopan parlamentin ja neuvoston direktiivissä 2007/59/EY tarkoitettujen, kuljettajien lupakirjojen ja lisätodistusten rekistereitä koskevien perusparametrien hyväksymisestä
(tiedoksiannettu numerolla K(2009) 8278)
(ETA:n kannalta merkityksellinen teksti)
(2010/17/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon vetureita ja junia rautateillä yhteisössä ajavien veturinkuljettajien hyväksymisestä 23 päivänä lokakuuta 2007 annetun Euroopan parlamentin ja neuvoston direktiivin 2007/59/EY (1) ja erityisesti sen 22 artiklan,
ottaa huomioon kuljettajien lupakirjojen ja lisätodistusten rekistereitä koskevista perusparametreista 19 päivänä joulukuuta 2008 annetun Euroopan rautatieviraston suosituksen (ERA/REC/SAF/05-2008),
sekä katsoo seuraavaa:
(1)
Toimivaltaisten viranomaisten olisi direktiivin 2007/59/EY 22 artiklan 1 kohdan mukaisesti pidettävä kuljettajien lupakirjoista kansallista rekisteriä tai huolehdittava siitä, että tällaista rekisteriä pidetään.
(2)
Kunkin rautatieyrityksen ja rataverkon haltijan olisi direktiivin 2007/59/EY 22 artiklan 2 kohdan mukaisesti pidettävä lisätodistuksista rekisteriä tai huolehdittava siitä, että tällaista rekisteriä pidetään.
(3)
Direktiivin 2007/59/EY 22 artiklan 4 kohdalla Euroopan rautatievirasto velvoitetaan laatimaan luonnos niiden rekistereiden perusparametreista, jotka toimivaltaiset viranomaiset ottavat käyttöön kuljettajien lupakirjoja varten ja jotka kuljettajien kanssa työ- tai sopimussuhteen solmineet rautatieyritykset ja rataverkon haltijat ottavat käyttöön lisätodistuksia varten. Kuljettajien lupakirjojen kansalliseen rekisteriin olisi vietävä kaikki asianomaisessa jäsenvaltiossa myönnetyt lupakirjat.
Kuljettajan lupakirjaa olisi haettava vakiolomakkeella lupakirjojen ja niiden päivitysten, muutosten, korvaamisten, uusimisten sekä tilapäisten tai lopullisten peruutusten rekisteröinnin helpottamiseksi.
(4)
Toimivaltaisten viranomaisten ja alan toimijoiden valtuutetuilla edustajilla olisi oltava pääsy kuljettajien lupakirjojen ja lisätodistusten rekistereihin niiden konsultoimiseksi. Eri rekistereiden olisi oltava yhdenmukaisia siltä osin, mitä tietoja ne sisältävät ja missä muodossa tiedot esitetään. Tämän vuoksi rekistereitä varten olisi laadittava yhteiset toiminnalliset ja tekniset eritelmät.
(5)
Turvallisuusviranomaisten olisi käytettävä kaikkia lupakirjoissa, yhdenmukaistetuissa lisätodistuksissa ja niiden rekistereissä olevia tietoja helpottaakseen yhteisön rautateiden turvallisuudesta sekä rautatieyritysten toimiluvista annetun neuvoston direktiivin 95/18/EY ja rautateiden infrastruktuurikapasiteetin käyttöoikeuden myöntämisestä ja rautateiden infrastruktuurin käyttömaksujen perimisestä sekä turvallisuustodistusten antamisesta annetun direktiivin 2001/14/EY muuttamisesta 29 päivänä huhtikuuta 2004 annetun Euroopan parlamentin ja neuvoston direktiivin 2004/49/EY (rautatieturvallisuusdirektiivi) (2) 10 ja 11 artiklassa tarkoitetun henkilöstön hyväksymismenettelyn arviointia ja vauhdittaakseen kyseisissä artikloissa säädettyjen turvallisuustodistusten antamista.
(6)
Toimivaltaisten viranomaisten tai tehtävään valtuutettujen elinten olisi direktiivin 2007/59/EY 19 artiklan 1 kohdan f alakohdan mukaisesti luotava ja päivitettävä kuljettajien lupakirjojen rekisteri. Jäsenvaltioiden olisi ilmoitettava komissiolle ja muille jäsenvaltioille tehtävään valtuutetun elimen nimi, jotta kyseiset elimet voivat vaihtaa tietoja keskenään.
(7)
Ihannetapauksessa kukin jäsenvaltio loisi tietokonepohjaisen kuljettajien lupakirjojen rekisterin, jotta rekistereistä saataisiin täysin yhteentoimivia ja toimivaltaiset viranomaiset ja muut rekisterin käyttöoikeuden omaavat tahot voisivat saada haluamiaan tietoja. Tällaisen liitännän käyttöönotto edellyttäisi kuitenkin lisäselvitysten tekemistä taloudellisista ja teknisistä syistä. Ensinnäkin on tarpeen sopia menetelmistä, joilla varmistetaan, että käyttöoikeuden saa vain täyttämällä tietyt ehdot direktiivissä 2007/59/EY edellytetyn mukaisesti. Toiseksi on selvitettävä rekisteröintien määrä, jotta voidaan laatia kustannus-hyötyanalyysi ja ehdottaa sellaista ratkaisua, johon liittyvät hallinnolliset maksut ovat todellisiin tarpeisiin suhteutettuina kohtuullisia. Tästä syystä Euroopan rautatievirasto on ehdottanut tilapäisen ratkaisun ja yksinkertaistetun tiedonvaihdon toteuttamista nyt ja sähköisen liittymän kehittämistä vasta myöhemmässä vaiheessa.
(8)
Direktiiviä 2007/59/EY ei sen 36 artiklan 3 kohdan mukaisesti sovelleta Kyprokseen eikä Maltaan. Näin ollen tätä päätöstä ei pitäisi soveltaa Kyprokseen eikä Maltaan niin kauan kuin kyseisillä jäsenvaltioilla ei ole rautatiejärjestelmää.
(9)
Tässä päätöksessä säädetyt toimenpiteet ovat direktiivin 96/48/EY 21 artiklalla perustetun, rautatiejärjestelmien yhteentoimivuutta ja turvallisuutta käsittelevän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään liitteessä I vahvistetut kuljettajien lupakirjojen kansallista rekisteriä, jäljempänä ’lupakirjarekisteri’, koskevat perusparametrit.
2 artikla
Hyväksytään liitteessä II vahvistetut lisätodistusten rekisteriä, jäljempänä ’lisätodistusrekisteri’, koskevat perusparametrit.
3 artikla
1. Euroopan rautatieviraston, jäljempänä ’virasto’, on 24 kuukauden kuluessa tämän päätöksen voimaantulosta suoritettava toteutettavuustutkimus sellaisen tietokonepohjaisen sovelluksen löytämiseksi, joka täyttää lupakirjarekisterin ja lisätodistusrekisterin perusparametrit ja helpottaa toimivaltaisten viranomaisten, rautatieyritysten ja rataverkon haltijoiden keskinäistä tiedonvaihtoa.
Toteutettavuustutkimuksessa on tarkasteltava erityisesti toiminnallista ja teknistä arkkitehtuuria, käyttötapoja sekä tietojen syöttämistä ja niihin tutustumista koskevia sääntöjä.
Toteutettavuustutkimuksesta on keskusteltava ja se on hyväksyttävä osana direktiivin 2007/59/EY 35 artiklassa tarkoitettua toimivaltaisten viranomaisten edustajien yhteistyötä.
2. Viraston on tarvittaessa ja 1 kohdassa tarkoitetun tutkimuksen tulosten perusteella otettava käyttöön koeverkkosovellus, johon kuuluu vähintään kolme lupakirjarekisteriä ja yhdeksän lisätodistusrekisteriä.
Viraston on seurattava koesovellusta vähintään vuoden ajan ja toimitettava komissiolle seurantaraportti sekä tarvittaessa suositus tämän päätöksen muuttamisesta.
4 artikla
Jäsenvaltioiden on vuoden kuluessa tämän päätöksen voimaantulosta ilmoitettava komissiolle ja muille jäsenvaltioille
a)
elin, jonka tehtävänä on myöntää kuljettajien lupakirjoja direktiivin 2007/59/EY 19 artiklan 1 kohdan a alakohdan mukaisesti,
b)
elin, jonka tehtävänä on luoda lupakirjarekisteri ja päivittää sitä direktiivin 2007/59/EY 19 artiklan 1 kohdan f alakohdan mukaisesti.
5 artikla
Tämä päätös on osoitettu kaikille jäsenvaltioille.
Sitä ei sovelleta Kyprokseen eikä Maltaan niin kauan kuin niiden alueella ei ole rautatiejärjestelmää.
Tehty Brysselissä 29 päivänä lokakuuta 2009.

Labels: 7
12
8
9